KIRJALLINEN KYSYMYS E-0057/01 esittäjä(t): Hiltrud Breyer (Verts/ALE) komissiolle. Terästehdas Georgsmarienhütte GmbH:lle myönnetyn laittoman tuen tutkiminen.



Virallinen lehti nro 235 E , 21/08/2001 s. 0103 - 0104



KIRJALLINEN KYSYMYS E-0057/01 esittäjä(t): Hiltrud Breyer (Verts/ALE) komissiolle (22. tammikuuta 2001) Aihe: Terästehdas Georgsmarienhütte GmbH:lle myönnetyn laittoman tuen tutkiminen 1. Niedersachsenin osavaltio myönsi terästehdas Georgsmarienhütte GmbH:lle (aiemmin Klöckner) tukea yli 80 miljoonaa Saksan markkaa vuonna 1993. EU pitää tätä maksua laittomana. Niedersachsenin hallitus ilmoitti vuoden 2000 alussa, että kyseinen terästehdas on maksanut tästä summasta takaisin 46 miljoonaa Saksan markkaa korkoineen. a) Voiko EU vahvistaa, että terästehdas maksoi vuoden 2000 alussa 46 miljoonan Saksan markan suuruisen summan takaisin Niedersachsenin osavaltiolle? b) Onko totta, että EU on luokitellut alunperin maksetusta summasta jäljelle jäävän osan laittomaksi tueksi? 2. Samaan aikaan, kun Niedersachsenin osavaltio myönsi terästehtaalle tukea, Osnabrückin piirikunta ja Georgsmarienhütten kaupunki ostivat terästehtaalta maa-alueita erittäin korkeaan hintaan (noin 20 miljoonalla Saksan markalla). Näiden alueiden uudelleenkäytön yhteydessä paljastui, että kummatkin kunnat olivat tehneet huomattavia tappioita, jotka oli jo etukäteen laskelmoitu pimeiksi tuiksi. Onko EU ottanut nämä maakaupat huomioon laittomia tukia koskevissa tutkimuksissaan? 3. Terästehdas ja Osnabrückin piirikunta tai sen liikennelaitos VLO ovat tehneet edestakaista kauppaa niin sanotusta Hüttenbahnin rataosuudesta ja kauppa on tuottanut joka kerta huomattavan voiton terästehtaalle. Onko EU ottanut nämä kaupat huomioon laittomia tukia koskevissa tutkimuksissaan? 4. Aikooko EU perehtyä ellei se jo ole perehtynyt tässä kysymyksessä esitettyihin tietoihin ja ryhtyä tarvittaessa asian vaatimiin toimiin? Tiedottaako EU näistä toimista parlamentin jäsenelle Breyerille? Mario Montin komission puolesta antama vastaus (16. maaliskuuta 2001) 1. Terästeollisuudelle myönnettävää tukea koskevista yhteisön säännöistä 27 päivänä marraskuuta 1991 tehdyn komission päätöksen N:o 3855/91/EHTY(1) 6 artiklan 4 kohdan mukaisen marraskuussa 1993(2) aloitetun menettelyn päätteeksi 1 päivänä helmikuuta 1995 tehdyn komission päätöksen N:o 95/437/EHTY(3) nojalla hyväksyttiin Georgsmarienhütte GmbH:lle (jäljempänä GMH) myönnetty 15,243 miljoonan Saksan markan tuki. Komissio päätti 15 päivänä heinäkuuta 1997 aloittaa yhteisön säännöistä valtion tuesta terästeollisuudelle 18 päivänä joulukuuta 1996 tehdyn päätöksen N:o 2496/96/EHTY(4) 6 artiklan 5 kohdan mukaisen menettelyn 61,64 miljoonan Saksan markan tuen osalta, jonka Niedersachsenin osavaltio oli maksanut Georgsmarienhüttelle. Heinäkuun 29 päivänä 1998 tehdyn komission päätöksen mukaan tuki ei ollut EHTY:n perustamissopimuksen mukaista eikä soveltunut yhteismarkkinoille(5). Georgsmarienhütte Holding GmbH nosti 3 päivänä marraskuuta 1998 kyseistä päätöstä koskevan kanteen yhteisöjen ensimmäisen oikeusasteen tuomioistuimessa (T-181/98). Asian käsittely on edelleen kesken. Mainitun päätöksen 2 artiklan mukaan Saksan on perittävä tuki takaisin korkoineen. Takaisin maksettavan tuen määrä pienenee 24,496 miljoonalla Saksan markalla 37,144 miljoonaan Saksan markkaan, jos Westerkampin tontin myynti peruutetaan. Saksan hallitus toimitti tammikuussa 2000 komissiolle tietoja, joista kävi ilmi, että GMH oli maksanut takaisin 46 miljoonaa Saksan markkaa, johon sisältyi Niedersachsenin osavaltiolle maksettava korko. Saksa toimitti komissiolle 8 päivänä toukokuuta 2000 lisätietoja, joiden mukaan Westerkampin tontin myynti oli peruutettu. Näiden tietojen nojalla komissio saattoi vahvistaa, että Georgsmarienhütte Holding GmbH on maksanut yhteismarkkinoille soveltumattomaksi todetun tuen takaisin Niedersachsenin osavaltiolle. Mitään muuta Georgsmarienhüttelle myönnettyä tukea ei todettu sääntöjenvastaiseksi 29 päivänä heinäkuuta 1998 tehdyssä komission päätöksessä. 2. Kuten 29 päivänä heinäkuuta 1998 tehdyssä komission päätöksessä on mainittu, GMH myi Niedersächsische Landesentwicklungsgesellschaft mbH:lle (NILEG) helmikuussa 1994 eri kiinteistöjä 14,5 miljoonan Saksan markan yhteissummalla. Tähän kauppaan kuuluneen Westerkampin tontin myynti 24,496 miljoonan Saksan markan tappiolla todettiin sääntöjenvastaiseksi tueksi, joka ei ollut EHTY:n perustamissopimuksen mukaista eikä soveltunut yhteismarkkinoille (vastaus kysymykseen nro 1). Komission suorittamaan tukea koskevaan tutkintaan ei sisältynyt muita Osnabrückin piirikunnan, Georgsmarienhütten kaupungin ja GMH:n teräsyrityksen välisiä maakauppoja. 3. Saksan viranomaiset eivät ole ilmoittaneet komissiolle Osnabrückin piirikunnan tai sen liikennelaitoksen VLO:n ja Georgsmarienhütten välisestä Hüttenbahnin rataosuutta koskevasta uudesta kaupasta, joka olisi tuottanut voittoja terästehtaalle. 4. Komissio pyytää Saksan hallitukselta lisätietoja näistä maakaupoista. Komissio aloittaa yhteisön säännöistä valtion tuesta terästeollisuudelle tehdyn päätöksen N:o 2496/96/EHTY 6 artiklan 5 kohdan mukaisen menettelyn mikäli se näyttää saatavien tietojen perusteella olevan tarpeen. Siinä tapauksessa menettelyn aloittamisesta ilmoitetaan Euroopan yhteisöjen virallisessa lehdessä. (1) EYVL L 362, 31.12.1991. (2) EYVL C 71, 9.3.1994. (3) EYVL L 257, 27.10.1995. (4) EYVL L 338, 28.12.1996. (5) EYVL L 83, 27.3.1999.